CELEX: 32022D0983
Language: sk
Date: 2022-06-17 00:00:00
Title: Rozhodnutie Rady (EÚ) 2022/983 zo 17. júna 2022 o pozícii, ktorá sa má v mene Európskej únie zaujať v Rade Svetovej colnej organizácie, pokiaľ ide o schválenie návrhu zmien rokovacieho poriadku Výboru pre harmonizovaný systém

24.6.2022   
               
               
                  SK
               
               
                  Úradný vestník Európskej únie
               
               
                  L 167/100
               
            
         ROZHODNUTIE RADY (EÚ) 2022/983
         zo 17. júna 2022
         o pozícii, ktorá sa má v mene Európskej únie zaujať v Rade Svetovej colnej organizácie, pokiaľ ide o schválenie návrhu zmien rokovacieho poriadku Výboru pre harmonizovaný systém
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 31, článok 43 ods. 2 a článok 207 ods. 4 prvý pododsek v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Medzinárodný dohovor o harmonizovanom systéme opisu a číselného označovania tovaru (ďalej len „dohovor“) bol uzavretý Úniou rozhodnutím Rady 87/369 (1) a nadobudol platnosť 1. januára 1988.
                  
               
                     (2)
                  
                  
                     Podľa článku 6 ods. 6 dohovoru má Výbor pre harmonizovaný systém (ďalej len „Výbor pre HS“) vypracovať svoj rokovací poriadok a prijať ho dvojtretinovou väčšinou hlasov svojich členov. Takto vypracovaný rokovací poriadok má byť schválený Radou Svetovej colnej organizácie (ďalej len „WCO“).
                  
               
                     (3)
                  
                  
                     Očakáva sa, že Rada WCO schváli návrh zmien rokovacieho poriadku Výboru pre HS na svojich júnových zasadnutiach (139. a 140. zasadnutie v dňoch 23. – 25. júna 2022). Takýto návrh zmien má byť schválený na základe návrhu, ktorý vypracoval Výbor pre HS a ktorý bol sfinalizovaný na jeho 64. (18. – 27. september 2019) a 68. zasadnutí (6. – 28. september 2021). Zmeny majú nadobudnúť platnosť po ich prijatí.
                  
               
                     (4)
                  
                  
                     Je mimoriadne dôležité, aby Výbor pre HS prijímal svoje rozhodnutia transparentným a účinným spôsobom a aby takéto rozhodnutia mali maximálnu podporu členov Výboru pre HS.
                  
               
                     (5)
                  
                  
                     Keďže Rada WCO má schváliť návrh zmien rokovacieho poriadku Výboru pre HS, je vhodné stanoviť pozíciu, ktorá sa má v mene Únie zaujať v Rade WCO, keďže zmenený rokovací poriadok bude mať po schválení pre Úniu právne účinky a môže ovplyvniť obsah práva Únie, najmä prílohu I k nariadeniu Rady (EHS) č. 2658/87 (2).
                  
               
                     (6)
                  
                  
                     Pozíciou Únie by malo byť podporenie návrhu zmien rokovacieho poriadku Výboru pre HS, ako aj akýkoľvek menších redakčných alebo jazykových úprav, ktoré môžu byť považované za potrebné,
                  
               PRIJALA TOTO ROZHODNUTIE:
         
            Článok 1
            
               1.   Pozícia, ktorá sa má v mene Únie zaujať v Rade Svetovej colnej organizácie (ďalej len „WCO“) na jej zasadnutiach v júni 2022, je podporiť návrh zmien rokovacieho poriadku Výboru pre harmonizovaný systém, ako sa uvádza v prílohe k tomuto rozhodnutiu.
            
            
               2.   Zástupcovia Únie v Rade WCO sa po porade s členskými štátmi alebo počas koordinačných stretnutí na mieste môžu bez ďalšieho rozhodnutia Rady dohodnúť na menších redakčných alebo jazykových úpravách návrhu zmien uvedeného v odseku 1 v závislosti od vývoja na nadchádzajúcich zasadnutiach Rady WCO.
            
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Luxemburgu 17. júna 2022
            
               
                  Za Radu
               
               
                  predseda
               
               B. LE MAIRE
            
         
         
            (1)  Rozhodnutie Rady 87/369/EHS zo 7. apríla 1987, ktoré sa týka uzavretia Medzinárodného dohovoru o harmonizovanom systéme opisu a číselného označovania tovaru a protokolu o jeho zmene a doplnkoch (Ú. v. ES L 198, 20.7.1987, s. 1).
         
            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
      
      
         
            PRÍLOHA
            NÁVRH ZMIEN ROKOVACIEHO PORIADKU VÝBORU PRE HARMONIZOVANÝ SYSTÉM
            1.   Návrh zmien článku 19 rokovacieho poriadku:
            
                        Tretí odsek
                     
                     
                        Rozhodnutia o zmenách dohovoru sa prijímajú dvojtretinovou väčšinou hlasov odovzdaných členmi výboru. Ak však existujú dve alebo viaceré možnosti zmeny, výbor najprv pristúpi k postupnému hlasovaniu, ktoré sa uvádza ďalej v texte v rámci hlasovania jednoduchou väčšinou, s cieľom zúžiť možnosti na jednu. Keď zostane jediná možnosť zmeny, záverečné hlasovanie o tom, či sa zmena prijme alebo zamietne, sa uskutoční podľa pravidla dvojtretinovej väčšiny.
                     
                  
                        Štvrtý odsek
                     
                     
                        Ostatné rozhodnutia sa prijímajú jednoduchou väčšinou (viac ako 50 percent) hlasov odovzdaných členmi výboru. Ak existujú viac ako dve možnosti a žiadna z nich nedosiahla viac ako 50 percent hlasov odovzdaných členmi výboru, pristúpi sa v rámci hlasovania jednoduchou väčšinou k postupnému hlasovaniu, ktorým sa zúži počet možností tým, že sa vylučujú možnosti s najnižším počtom hlasov, až kým možnosť s najvyšším počtom hlasov nedosiahne viac ako 50 percent hlasov odovzdaných členmi výboru.
                     
                  2.   Návrh zmien článku 20 rokovacieho poriadku:
            
                        Oznámenia adresované generálnemu tajomníkovi vyžadujúce, aby sa akákoľvek záležitosť postúpila Rade alebo výboru na opätovné preskúmanie podľa článku 8 ods. 2 dohovoru a rozhodnutia Rady č. 298, sa nemôžu podať skôr ako v deň nasledujúci po skončení zasadnutia výboru, ale musia sa podať do konca druhého mesiaca nasledujúceho po mesiaci, počas ktorého bolo zasadnutie výboru ukončené. Oznámenie sa považuje za podané v lehote, ak bolo doručené generálnemu tajomníkovi do 24.00 hod. (bruselského času) posledného dňa lehoty.
                        Podľa rozhodnutia Rady č. 298 môže generálny tajomník na žiadosť zmluvnej strany postúpiť záležitosti vyplývajúce z článku 8 ods. 2 dohovoru priamo späť výboru za predpokladu, že žiadosť bola podaná v lehote uvedenej v predchádzajúcom odseku. Generálny tajomník potom zaradí príslušnú záležitosť do programu nasledujúceho zasadnutia výboru na opätovné preskúmanie.
                        Ak rôzne zmluvné strany doručia žiadosti o postúpenie týkajúce sa tej istej záležitosti Rade aj výboru, alebo ak zmluvná strana nešpecifikuje, či má byť záležitosť postúpená Rade alebo priamo výboru, záležitosť sa postúpi Rade. Generálny tajomník informuje všetky zmluvné strany o doručení žiadosti o postúpenie záležitosti Rade alebo výboru.
                        Zmluvná strana, ktorá podáva žiadosť o postúpenie záležitosti Rade alebo výboru, môže svoju žiadosť stiahnuť kedykoľvek pred tým, než rada záležitosť preskúma alebo než výbor záležitosť opätovne preskúma. Výbor však záležitosť preskúma, ak ju postúpi Rada. V prípade, že zmluvná strana svoju žiadosť stiahne a zároveň neprebieha vybavovanie žiadosti inej zmluvnej strany týkajúcej sa tej istej záležitosti, pôvodné rozhodnutie výboru sa považuje za schválené. Generálny tajomník oznamuje zmluvným stranám každé stiahnutie žiadosti.
                        Ak sa v súlade s ustanoveniami článku 8 ods. 3 dohovoru a rozhodnutia Rady č. 298 akákoľvek záležitosť postúpi úplne alebo čiastočne výboru na opätovné preskúmanie, zmluvná strana, ktorá požiadala o opätovné preskúmanie záležitosti, predloží generálnemu tajomníkovi najneskôr 60 dní pred dňom začatia nasledujúceho zasadnutia výboru poznámku, v ktorej uvedie dôvody žiadosti o opätovné preskúmanie, spolu so svojimi návrhmi na vyriešenie danej záležitosti. Generálny tajomník rozpošle túto poznámku ostatným zmluvným stranám.